Den 15. august 2015 blev Jacob Silberling Knudsens liv forandret på blot et par minutter.

Det var en varm sommeraften i Kolding, der skulle have stået i hyggens tegn. Han var ude og spise og fik et par øl med nogle venner, da han og kammeraterne blev umotiveret overfaldet af en flok på 10-15 mand.

Overfaldet gik værst ud over Jacob. Han fik knust sit ben. Flere knoglerne i ankel og skinneben brækkede og blev knust, og nerverne satte sig i klemme. To et halvt år og adskillige operationer senere kan han stadig ikke gå mere end 100 meter, og han kan ikke sidde ned i ret lang tid ad gangen.

Læs også : Anja blev hjerneskadet efter groft overfald: Ventede i årevis på erstatning

Selv om det er to et halvt år siden, at Jacob blev overfaldet, er hans sag endnu ikke blevet taget op i Erstatningsnævnet. Han har mistet sit job som salgschef i en medico-virksomhed og gået fra en månedsløn pænt over de 50.000 kroner til at være på kontanthjælp.

Jacob har også hævet sin pensionsopsparing, belånt sit hus og været tvunget ud i dyre kviklån for at få økonomien til at hænge bare nogenlunde sammen.

Læs også : Minister i opråb til forældre om sociale medier: Sæt grænser for jeres børn

- Jeg havde jo regnet med, at der fandtes et system her i Danmark, der hjalp en. At man fik hjælp økonomisk eller erstatning for tabt arbejdsfortjeneste eller selve ulykken eller hvad, det kunne være. Ikke at man ville blive ladt i stikken i indtil videre to et halvt år, hvor alt trækker ud, og der ingen hjælp er at hente. Det var ikke det, jeg havde set komme, siger Jacob Silberling Knudsen.

Føler sig ladt i stikken

At overfaldet var en forfærdelig oplevelse, hersker der ingen tvivl om. Men for Jacob Silberling Knudsen har det største mareridt været de to et halvt år, der har fulgt efter. Jacob Silberling Knudsen føler sig som et dobbelt offer – og han savner i den grad hjælp og en erstatning.